VIDEO Echipa din România cu cel mai ciudat nume, răpusă în finala europeană după un coș înscris pe sirena de final!
SCM winsed.swiss Mozzart Bet Timișoara a pierdut dramatic în ultimul act al Alpe Adria Cup.
SCM Timişoara, pe numele ei întreg SCM winsed.swiss Mozzart Bet Timișoara, a fost învinsă dramatic de echipa poloneză MKS Dabrowa Gornicza, cu scorul de 90-88 (22-21, 24-21, 20-20, 24-26), miercuri seara, la Kapfenberg (Austria), în finala competiţiei de baschet masculin Alpe Adria Cup.
Cu 12 secunde înainte de final, bănăţenii conduceau cu scorul de 88-87, dar Igor Kesar a făcut un fault tehnic şi campionii au primit o aruncare liberă, transformată de Marc Garcia, şi posesia, fructificată de Tayler Persons, cu o aruncare de două puncte în ultima secundă.
MKS Dabrowa Gornicza a cucerit trofeul pentru al doilea sezon consecutiv.
Igor Kesar și Luka Mitrovic, cei mai buni de la Timișoara
Igor Kesar, cu 24 de puncte şi 6 recuperări, şi Luka Mitrovic, 23 p, 3 rec, 7 pase decisive, au fost cei mai buni de la bănăţeni. Nikola Gajic, 14 p, 6 rec, Adam Mirkovic, 11 p, 3 rec, au avut şi ei evoluţii bune.
Nicolas Carvacho, 18 p, 5 rec, Lovell Cabbil Jr, 18 p, 4 rec, 4 pd, Xeyrius Williams, 14 p, 9 rec, Marc Garcia, 15 p, 3 rec, s-au remarcat de la polonezi.
În sezonul trecut, MKS Dabrowa Gornicza o elimina pe SCM Timişoara în sferturile de finală.
Agerpres
Urmăriți SPORT.RO și pe Google News